Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 270/14/5511	Žilina, 17.4.2014
EEČ : 2-43-203-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec XXXXX, nar. XXXXX, voči ktorému má zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX č. k. XXXXX -132 zo dňa 05.10.2005, právoplatného a vykonateľného dňa 25.11.2005, ktorým bol zaviazaný platiť výživné na XXXXX vo výške 1.000,-Sk (t. j. 33,19 Eur) mesačne vždy do 15. dňa v mesiaci vopred k rukám matky XXXXX, trvalé bydlisko XXXXX, XXXXX, si túto svoju vyživovaciu povinnosť riadne neplnil v mesiacoch apríl 2013, august 2013, december 2013, marec 2014 a apríl 2014 napriek tomu, že mal v uvedenom období príjem zo zamestnania, od decembra 2013 mal príjem zo živnosti a nebol vedený v evidencii uchádzačov o zamestnanie, v dôsledku čoho dlhoval XXXXX na výživnom na XXXXX za mesiace apríl 2013, august 2013, december 2013, marec 2014 a apríl 2014 sumu v celkovej výške 165,95 Eur, pričom obvinený dodatočne dňa 26.03.2014 uhradil na výživnom sumu 33,20 Eur a dňa 09.04.2014 sumu 132,80 Eur, 

lebo zanikla trestnosť činu.

Odôvodnenie:
	Uznesením policajta OO PZ XXXXX XXXXX sp. zn. XXXXX zo dňa 18.03.2014 bolo začaté trestné stíhanie a následne uznesením  policajta OO PZ XXXXX - XXXXX sp. zn. XXXXX zo dňa 31.03.2014 bolo podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona na tom skutkovom základe, ako je to uvedené vo výrokovej časti uvedeného uznesenia.

	Preskúmaním vyšetrovacieho spisu sp. zn. XXXXX som zistila, že vo veci bol vykonaný výsluch obvineného XXXXX a do spisu boli zabezpečené nasledovné listinné dôkazy - zápisnica o trestnom oznámení spísaná s XXXXX, rozsudok o výživnom, rodný list, fotokópie poštových poukážok, správy na obvineného z OR PZ, ODI XXXXX, z OR PZ, oddelenia dokladov XXXXX, z ÚPSVR XXXXX, zo Sociálnej poisťovne, pobočky XXXXX, z Daňového úradu XXXXX, z Obecného úradu v XXXXX, výpis zo živnostenského registra a odpis registra trestov obvineného.

Obvinený XXXXX vo svojej výpovedi priznal spáchanie skutku, pričom uviedol, že dlžné výživné zaplatí v čo najkratšom čase. Obvinený je zo spáchania skutku okrem vlastnej výpovede usvedčovaný aj listinnými dôkazmi zabezpečenými do vyšetrovacieho spisu. 

Poškodená XXXXX sa ku skutku vyjadrila len v rámci podávania trestného oznámenia do zápisnice o trestnom oznámení zo dňa 19.02.2014, nakoľko trvale žije aj so svojím synom XXXXX v XXXXX a na XXXXX sa dostaví najbližšie až v decembri 2014. 

Obvinený XXXXX dodatočne uhradil poškodenej XXXXX dlžné výživné na XXXXX prostredníctvom pošty, a to dňa 26.03.2014 sumu 33,20 Eur a dňa 09.04.2014 sumu 132,80 Eur, v dôsledku čoho má zaplatené dlžné výživné do apríla 2014 vrátane. Uvedené platby výživného sú preukázané fotokópiami poštových poukážok, ktoré boli založené do vyšetrovacieho spisu.  

	Podľa § 207 ods. 1 Tr. zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného.

	Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok naplňujúci znaky prečinu zanedbania povinnej výživy podľa § 207 ods. 1 Tr. zákona a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu oprávnenej osoby. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka